Document ID: 32011R1086

REGOLAMENT TAL-KUMMISSJONI (UE) Nru 1086/2011
tas-27 ta’ Ottubru 2011
li jemenda l-Anness II tar-Regolament (KE) Nru 2160/2003 tal-Parlament Ewropew u tal-Kunsill u l-Anness I tar-Regolament tal-Kummissjoni (KE) Nru 2073/2005 fir-rigward tas-Salmonella fil-laħam frisk tat-tjur
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-funzjonament tal-Unjoni Ewropea,
Wara li kkunsidrat ir-Regolament (KE) Nru 2160/2003 tal-Parlament Ewropew u tal-Kunsill tas-17 ta’ Novembru 2003 fuq il-kontroll tas-salmonella u aġenti zoonotiċi oħra speċifiċi li jkun hemm ġewwa l-ikel (1), u b’mod partikolari l-Artikolu 5(6) tiegħu,
Wara li kkunsidrat ir-Regolament (KE) Nru 852/2004 tal-Parlament Ewropew u tal-Kunsill tad-29 ta’ April 2004 dwar l-iġjene tal-prodotti tal-ikel (2), u b’mod partikolari l-Artikolu 4(4) tiegħu,
Billi:
(1)
Ir-Regolament (KE) Nru 2160/2003 għandu l-għan li jiżgura li jittieħdu miżuri xierqa u effettivi biex tinstab u tiġi kkontrollata s-Salmonella u aġenti żoonotiċi oħra fl-istadji kollha relevanti tal-produzzjoni, l-ipproċessar u d-distribuzzjoni sabiex titnaqqas il-prevalenza tagħhom u r-riskju li jippreżentaw għas-saħħa pubblika. Dan ir-Regolament ikopri, fost affarijiet oħra, l-adozzjoni ta’ miri għat-tnaqqis tal-prevalenza ta’ żoonożi speċifiċi fil-popolazzjonijiet tal-annimali u l-adozzjoni ta’ regoli li jirrigwardaw negozju fi ħdan l-Unjoni u importazzjonijiet minn pajjiżi terzi ta’ ċerti annimali u l-prodotti tagħhom.
(2)
Ir-Regolament tal-Kummissjoni (KE) Nru 646/2007 tat-12 ta’ Ġunju 2007 li jimplimenta r-Regolament (KE) Nru 2160/2003 tal-Parlament Ewropew u tal-Kunsill li jirrigwarda mira Komunitarja biex titnaqqas il-prevalenza tas-Salmonella enteritidis u tas-Salmonella typhimurium fil-kappuċċelli u jitneħħa r-Regolament (KE) Nru 1091/2005 (3) jistabbilixxi mira tal-Unjoni għat-tnaqqis ta’ dawk iż-żewġ serotipi tas-Salmonella fil-kappuċċelli. Dan ir-Regolament għandu l-għan li jikseb tnaqqis fin-numru ta’ qatgħat ta’ kappuċċelli li jibqgħu pożittivi għas-Salmonella enteritidis u s-Salmonella typhimurium għal 1 % jew inqas sal-31 ta’ Diċembru 2011.
(3)
Ir-Regolament tal-Kummissjoni (KE) Nru 584/2008 tal-20 ta’ Ġunju 2008 li jimplimenta r-Regolament (KE) Nru 2160/2003 tal-Parlament Ewropew u tal-Kunsill dwar mira Komunitarja għat-tnaqqis tal-prevalenza tas-Salmonella enteritidis u tas-Salmonella typhimurium fid-dundjani (4) jistabbilixxi mira għall-Unjoni għat-tnaqqis ta’ dawk iż-żewġ sterjotipi ta’ Salmonella fil-qatgħat tad-dundjani. Dan ir-Regolament għandu l-għan li jikseb tnaqqis fin-numru ta’ qatgħat ta’ dundjani għas-simna li jibqgħu pożittivi għas-Salmonella enteritidis u s-Salmonella typhimurium għal 1 % jew inqas sal-31 ta’ Diċembru 2012.
(4)
L-Anness II tar-Regolament (KE) Nru 2160/2003 jistipula miżuri speċifiċi li għandhom jittieħdu għall-kontroll taż-żoonożi u aġenti żoonotiċi elenkati fl-Anness I tiegħu. B’mod aktar speċifiku, punt 1 tal-Parti E tal-Anness II tar-Regolament (KE) Nru 2160/2003 jistipula li, sa mit-12 ta’ Diċembru 2010, ċertu laħam frisk tat-tjur mill-annimali elenkati fl-Anness I tiegħu ma jistax jitqiegħed fis-suq għall-konsum mill-bnedmin sakemm ma jissodisfax il-kriterju. “Salmonella: assenza f’25 gramma”. Dak ir-Regolament jistipula wkoll regoli dettaljati biex jiġi stabbilit dak il-kriterju, b’mod partikolari, regoli li jispeċifikaw skemi ta’ kampjunar u metodi analitiċi.
(5)
Fir-rigward ta’ laħam frisk tat-tjur, għandha ssir dispożizzjoni sabiex tiżgura li r-regoli dettaljati għall-kriterju tas-Salmonella fil-laħam tat-tjur jirriżultaw f’assigurazzjoni raġonevoli li huwa liberu mis-Salmonella relevanti u li applikazzjoni armonizzata tirriżulta f’kompetizzjoni ġusta u kundizzjonijiet simili għat-tqegħid fis-suq.
(6)
Ir-Regolament tal-Kummissjoni (KE) Nru 2073/2005 tal-15 ta’ Novembru 2005 dwar kriterji mikrobijoloġiċi għall-oġġetti tal-ikel (5) jistipula kriterji mikrobijoloġiċi għal ċerti mikroorganiżmi u r-regoli ta’ implimentazzjoni li jridu jkunu konformi magħhom l-operaturi tan-negozju tal-ikel fl-implimentazzjoni tal-miżuri ġenerali u speċifiċi ta’ iġjene msemmija fl-Artikolu 4 tar-Regolament (KE) Nru 852/2004.
(7)
Fl-interessi tal-konsistenza tal-leġiżlazzjoni tal-Unjoni, huwa xieraq li jiġu emendati r-rekwiżiti speċifiċi li jikkonċernaw laħam frisk tat-tjur stabbiliti fil-Parti E tal-Anness II tar-Regolament (KE) Nru 2160/2003 u biex jintroduċi regoli dettaljati tal-kriterju tas-Salmonella fl-Anness I fir-Regolament (KE) Nru 2073/2005.
(8)
F’konformità mad-Deċiżjoni tal-Kummissjoni 2005/636/KE tal-1 ta’ Settembru 2005 dwar kontribuzzjoni finanzjarja mill-Komunità għal stħarriġ ta’ referenza dwar il-prevalenza tas-Salmonella spp. fil-qatgħat tal-kappuċċelli tal-Gallus gallus li għandha titwettaq fl-Istati Membri (6), id-Deċiżjoni tal-Kummissjoni 2006/662/KE tad-29 ta’ Settembru 2006 li tirrigwarda kontribuzzjoni finanzjarja mill-Komunità għal stħarriġ ta’ referenza dwar il-prevalenza tas-Salmonella fid-dundjani li għandha titwettaq fl-Istati Membri (7) u d-Deċiżjoni tal-Kummissjoni 2007/516/KE tad-19 ta’ Lulju 2007 li għandha x’taqsam mal-kontribuzzjoni finanzjarja mill-Komunità għal indaġni dwar il-prevalenza u r-reżistenza antimikrobika ta’ Campylobacter spp. f’qatgħat tal-kappuċċelli u l-prevalenza ta’ Campylobacter spp. u Salmonella spp. f’karkassi tal-kappuċċelli li għandu jitwettaq fl-Istati Membri (8), l-informazzjoni nġabret skont il-prevalenza tas-Salmonella f’qatgħat tal-kappuċċelli, qatgħat tad-dundjani u karkassi tal-kappuċċelli, rispettivament. Dawn ir-riżultati ta’ dan l-istħarriġ, kif ukoll riżultati preliminari tal-ewwel sena ta’ programmi nazzjonali ta’ kontroll tas-Salmonella fil-kappuċċelli (2009) f’konformità mal-Artikolu 5 tar-Regolament (KE) Nru 2160/2003 juri li l-prevalenza tas-Salmonella f’qatgħat tal-kappuċċelli u d-dundjani għadha għolja (9). Barra minn hekk, programmi nazzjonali ta’ kontroll tas-Salmonella fid-dundjani f’konformità mar-Regolament (KE) Nru 2160/2003 biss saru mandatorji mill-2010 ‘l quddiem. L-applikazzjoni tal-kriterju għas-serotipi kollha tas-Salmonella qabel tnaqqis notevoli tal-prevalenza tas-Salmonella f’qatgħat ta’ kappuċċelli u dundjani qabel ma din ġiet murija, tista’ tirriżulta f’impatt ekonomiku sproporzjonat għall-industrija. Il-Kapitolu 1 tal-Anness I tar-Regolament (KE) Nru 2073/2005 għandu għalhekk jiġi emendat skont dan.
(9)
Skont ir-Rapport Komunitarju fil-Qosor mill-Awtorità Ewropea dwar is-Sigurtà fl-Ikel dwar ix-xejriet u s-sorsi ta’ żoonożi, u aġenti żoonotiċi u tifqigħat li jinġarru fl-ikel fl-Unjoni Ewropea fl-2008 (10), b’mod simili għas-snin ta’ qabel, madwar 80 % tal-każijiet ta’ salmonellosi umana huma kkawżati mis-Salmonella enteritidis u s-Salmonella typhimurium. Il-laħam tat-tjur jibqa’ sors ewlieni ta’ salmonellosi umana.
(10)
L-issettjar ta’ kriterju għas-Salmonella enteritidis u s-Salmonella typhimurium jipprovdu l-aqwa bilanċ bejn it-tnaqqis ta’ salmonellosi umana attribwita għall-konsum ta’ laħam tat-tjur u l-konsegwenzi ekonomiċi tal-applikazzjoni ta’ dak il-kriterju. Fl-istess ħin, dan jinkoraġġixxi lill-operaturi tan-negozju tal-ikel biex jieħdu miżuri fi stadji preċedenti tal-produzzjoni tat-tjur li jistgħu jikkontribwixxu għat-tnaqqis tas-serotipi kollha tas-Salmonella b’sinifikat għas-saħħa pubblika. Li wieħed jiffoka fuq dawk iż-żewġ serotipi jkun konsistenti wkoll mal-miri tal-Unjoni stabbiliti għall-produzzjoni primarja tat-tjur.
(11)
Il-pjanijiet ta’ kampjunar għal kriterji oħra dwar is-sikurezza tal-ikel fis-Salmonella ġew stipulati fir-Regolament (KE) Nru 2073/2005. Dawn urew li huma prattiċi għall-użu minn operaturi tan-negozju tal-ikel u għaldaqstant huma wkoll xierqa għal kampjunar tal-laħam frisk tat-tjur.
(12)
L-istandard internazzjonali EN/ISO 6579 huwa l-metodu orizzontali għas-sejba ta’ Salmonella spp. fl-ikel u fl-oġġetti tal-għalf tal-annimali. Barra minn hekk, l-Anness I tar-Regolament (KE) Nru 2073/2005 jistipula standard bħala metodu ta’ referenza għall-kriterji kollha tas-Salmonella. Għaldaqstant, għandu jkun stipulat ukoll bħala metodu ta’ referenza għall-kriterju għal laħam frisk tat-tjur, bla preġudizzji għad-dispożizzjonijiet dwar l-użu ta’ metodi alternattivi stipulati f’dak ir-Regolament. Il-Laboratorju ta’ Referenza tal-Unjoni Ewropea għas-Salmonella jirrakkomanda li huwa xieraq li tintuża l-iskema White-Kaufmann-Le Minor bħala metodu ta’ referenza għas-serotipi.
(13)
Il-varjetajiet monofażiċi tas-Salmonella typhimurium fi żmien qasir saru wieħed mis-serotipi ta’ Salmonella l-aktar komuni misjuba f’bosta speċi ta’ annimali u f’iżolati kliniċi mill-bnedmin. Skont l-Opinjoni Xjentifika dwar il-monitoraġġ u l-valutazzjoni tar-riskju għas-saħħa pubblika tal-varjetajiet “tat-tip Salmonella typhimurium” (11), il-varjetajiet monofażiċi tas-Salmonella typhimurium bil-formula antiġenika 1,4,[5],12:i:- huma kkunsidrati bħala varjanti tas-Salmonella typhimurium u evidenza attwali wriet li dawn il-varjetajiet joħolqu riskju għas-saħħa pubblika komparabbli għal dak ta’ varjetajiet oħra tas-Salmonella typhimurium. Għaldaqstant, huwa xieraq li jiġi ċċarat li d-dispożizzjonijiet għas-Salmonella typhimurium huma applikabbli għal dawn il-varjetajiet monofażiċi.
(14)
Ir-Regolament (KE) Nru 2073/2005 jistabbilixxi kriterju tal-iġjene tal-proċess għas-Salmonella f’karkassi tat-tjur tal-kappuċċelli u d-dundjani wara tkessiħ fil-biċċeriji. Il-kriterju ta’ iġjene tal-proċess għandu l-għan li jikkontrolla l-kontaminazzjoni fekali tal-karkassi tat-tjur jekk ġejjin minn qatgħat infettati jew minħabba kontaminazzjoni li tittieħed mill-biċċerija. Skont l-Artikolu 10 tar-Regolament (KE) Nru 2073/2005, il-kriterji u l-kundizzjonijiet li jikkonċernaw il-preżenza tas-Salmonella fil-karkassi tat-tjur għandhom jiġu riveduti fid-dawl tal-bidliet osservati fil-prevalenza tas-Salmonella. Minħabba li l-miri tal-Unjoni stabbiliti għal qatgħat ta’ kappuċċelli fir-Regolament (KE) Nru 646/2007, u għad-dundjani fir-Regolament (KE) Nru 584/2008, għandhom jinkisbu sal-aħħar tal-2011 u tal-2012 rispettivament, in-numru ta’ unitajiet ta’ kampjuni aċċettati biex jaqbżu l-limitu stabbilit għandu jonqos. Il-Kapitolu 2 tal-Anness I tar-Regolament (KE) Nru 2073/2005 għandu għalhekk jiġi emendat skont dan.
(15)
Ir-Regolamenti (KE) Nru 2160/2003 u (KE) Nru 2073/2005 għandhom għalhekk jiġu emendati skont dan.
(16)
Il-miżuri stipulati f’dan ir-Regolament huma f’konformità mal-opinjoni tal-Kumitat Permanenti dwar il-Katina Alimentari u s-Saħħa tal-Annimali u la l-Parlament Ewropew u lanqas il-Kunsill ma opponewhom,
ADOTTAT DAN IR-REGOLAMENT:
Artikolu 1
Fl-Anness II tar-Regolament (KE) Nru 2160/2003, punt 1 tal-Parti E jinbidel b’dan li ġej:
“1.
Mill-1 ta’ Diċembru 2011, il-laħam frisk tat-tjur mill-popolazzjonijiet tal-annimali elenkati fl-Anness I għandu jissodisfa l-kriterju mikrobijoloġiku relevanti stipulat fir-Ringiela 1.28 tal-Kapitolu 1 tal-Anness I tar-Regolament (KE) Nru 2073/2005 (*).
Artikolu 2
L-Anness I tar-Regolament (KE) Nru 2073/2005 huwa emendat f’konformità mal-Anness għal dan ir-Regolament.
Artikolu 3
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu f’Il-Ġurnal Ufficjali tal-Unjoni Ewropea.
Għandu japplika mill-1 ta’ Diċembru 2011.
Dan ir-Regolament għandu jorbot fl-intier tiegħu u għandu jkun direttament applikabbli fl-Istati Membri kollha.
Magħmul fi Brussell, is-27 ta’ Ottubru 2011.

Labels: 0
3
17
6